section_heading: Vojna karijera
paragraph_text: U studenom 1893. premješten je u 1. šlesku grenadirsku pukovniju "König Friedrich Wilhelm II" u kojoj služi do veljače 1896. kada je imenovan načelnikom stožera XI. korpusa sa sjedištem u Kasselu. Istodobno s tim imenovanjem unaprijeđen je u čin potpukovnika. Potom, u veljači 1898., postaje zapovjednikom 1. istočnofrizijske pješačke pukovnije "Herzog Friedrich Wilhelm von Braunschweig" tijekom koje službe je u svibnju 1898. promaknut u čin pukovnika. U kolovozu 1901. imenovan je zapovjednikom 25. pješačke brigade kojom zapovijeda idućih pet godina, do travnja 1906., kada postaje zapovjednikom 28. pješačke divizije u Karlsruheu u kojoj je nekada služio. U međuvremenu je, u studenom 1901., unaprijeđen u čin general bojnika, te u siječnju 1906. u čin general poručnika. U siječnju 1910. promaknut je u čin general pješaštva, te imenovan zapovjednikom XV. korpusa sa sjedištem stožera u Strasbourgu. U travnju 1913. postaje zapovjednikom XIII. korpusa smještenim u Stuttgartu zamijenivši na tom mjestu vojvodu Albrechta. Navedenim korpusom zapovijeda i na početku Prvog svjetskog rata.